b'\n_START_ARTICLE_\nBodum\n_START_PARAGRAPH_\nBodum AG er en schweizisk (i begyndelse dansk) producent af k\xc3\xb8kkenudstyr og service, der blev grundlagt i 1944 i K\xc3\xb8benhavn af Peter Bodum. Virksomheden, der stadig er 100% familieejet, har i dag hoveds\xc3\xa6de i Triengen, Schweiz. Det skandinaviske hoveds\xc3\xa6de er beliggende i Humleb\xc3\xa6k. Produktionen foreg\xc3\xa5r i Portugal. P\xc3\xa5 verdensplan besk\xc3\xa6ftiger Bodum cirka 700 ansatte.\n_START_SECTION_\nHistorie\n_START_PARAGRAPH_\nOprindeligt var Bodum en grossistvirksomhed, der solgte danskfremstillet k\xc3\xb8kkenudstyr og senere \xc3\xb8steurop\xc3\xa6iske glasartikler, men siden lanceringen af vakuum-kaffebryggeren Santos i 1958 har virksomheden selv designet og produceret sortimentet, der siden har v\xc3\xa6ret designet af arkitekter samt industrielle og grafiske designere. _NEWLINE_Efter Peter Bodums d\xc3\xb8d i 1967 blev virksomheden overtaget af hans enke, indtil s\xc3\xb8nnen J\xc3\xb8rgen Bodum i 1974 blev direkt\xc3\xb8r. Samme \xc3\xa5r lanceredes den f\xc3\xb8rste stempelkande, Bistro. Den og senere modeller er fremstillet i over 60 mio. eksemplarer og har gjort Bodum til verdens f\xc3\xb8rende producent af stempelkander._NEWLINE_Virksomheden flyttede til Schweiz i begyndelsen af 1980\'erne. Med \xc3\xa5bningen af en butik i London i 1986 p\xc3\xa5begyndtes en udvikling, der gjorde varem\xc3\xa6rket stadig mere internationalt. Succesen med stempelkanden blev overf\xc3\xb8rt til tebrygning i 1991, da man for British Tea Council udviklede Assam-tepotten. Med overtagelsen af svenske Ordning&Reda i 2003 udvidedes sortimentet med papirvarer. Indtil 2009 havde Bodum en s\xc3\xa5kaldt flagskibsforretning p\xc3\xa5 \xc3\x98stergade p\xc3\xa5 Str\xc3\xb8get i K\xc3\xb8benhavn. I april 2011 \xc3\xa5bnede Bodum/Ordning & Reda butik i Tivoli._NEWLINE_Bodum har f\xc3\xa5et adskillige priser for sit design.\n_START_SECTION_\nKonflikter\n_START_PARAGRAPH_\nVirksomheden fors\xc3\xb8gte at registrere "French Press" som et registreret varem\xc3\xa6rke i flere lande, men det lykkedes ikke i USA og i Canada blev retten trukket tilbage i december 2012.'